Document ID: 31979R0936

ΚΑΝΟΝΙΣΜΟΣ (ΕΟΚ) αριθ. 936/79 ΤΗΣ ΕΠΙΤΡΟΠΗΣ της 11ης Μαΐου 1979 περί κατατάξεως βοείου κρέατος στη διάκριση 02.01 A II α) 4 αα) του κοινού δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου(1) όπως τροποποιήθηκε τελικά από τον κανονισμό (ΕΟΚ) αριθ. 280/77(2), και ιδίως από το άρθρο 3,
Εκτιμώντας:
ότι για να εξασφαλισθεί η ομοιόμορφη εφαρμογή της ονοματολογίας του κοινού δασμολογίου, πρέπει να θεσπισθούν διατάξεις περί της δασμολογικής κατατάξεως των εμπροσθίων κεχωρισμένων τεταρτημορίων βοείου κρέατος, από τα οποία αφαιρέθηκε ο σπόνδυλος atlas και τα οποία παρουσιάζονται σε νωπή ή απλής ψύξεως κατάσταση-
ότι η διάκριση 02.01 A II α) 4 αα) του κοινού δασμολογίου που είναι προσαρτημένο στον κανονισμό (ΕΟΚ) αριθ. 950/68 του Συμβουλίου(3) όπως τροποποιήθηκε τελικά από τον κανονισμό (ΕΟΚ) αριθ. 882/79(4) αναφέρεται σε μη αποστεωμένα τεμάχια βοείου κρέατος, νωπά ή διατετηρημένα δι' απλής ψύξεως-
ότι η σημείωση 1 Α ε) του κεφαλαίου 2 του κοινού δασμολογίου δίδει για το εμπρόσθιον κεχωρισμένον τεταρτημόριον έναν ακριβή ορισμό, καθορίζοντας ιδίως ότι πρόκειται για το εμπρόσθιον μέρος του ημιμορίου σφαγείου μεθ' απάντων των οστών και ότι ως εκ τούτου, προϊόντα του σφαγείου μη φέροντα τον σπόνδυλο atlas δεν δύνανται να θεωρηθούν σαν εμπρόσθια κεχωρισμένα τεταρτημόρια-
ότι τα ανωτέρω προϊόντα, ως μη αποστεωμένα τεμάχια βοείου κρέατος, νωπά ή διατηρημένα δι' απλής ψύξεως, πρέπει να καταταγούν στη διάκριση 02.01 A II α) 4 αα)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής της ονοματολογίας του κοινού δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα εμπρόσθια κεχωρισμένα τεταρτημόρια βοείου κρέατος, από τα οποία αφαιρέθηκε ο σπόνδυλος άτλας (atlas) και τα οποία παρουσιάζονται σε νωπή ή απλής ψύξεως κατάσταση, υπάγονται στη διάκριση του κοινού δασμολογίου:
02.01 Κρέατα και βρώσιμα παραπροϊόντα των εις τας κλάσεις 01.01 έως και 01.04 αναφερομένων ζώων, νωπά, διατηρημένα δι' απλής ψύξεως ή κατεψυγμένα:
Α. Κρέατα:
II. Βοειδών:
α) Νωπά ή διατηρημένα δι' απλής ψύξεως:
4. Έτερα:
αα) Τεμάχια μη αποστεωμένα
Άρθρο 2
Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 11 Μαίου 1979.

Labels: 3
17